标题：代书诗一百韵寄微之
作品原文
简介【诗歌名称】：代书诗一百韵寄微之
【年代】：唐
【作者】：白居易
概述原诗是一首五言排律，写于元和五年（公元810年），白居易任翰林学士时，这两句是写对元稹（字微之）的思念，以至心神不安，不饮酒似醉，纵加餐依然饥饿。比喻奇特，运笔巧妙，足见友情之深刻，想念之殷切。
写作背景唐宪宗元和年（公元809年）二月，元稹任监察御史，三月奉命赴东川按狱，劾节度使严砺违法加税，为八十八家冤事平反，为执政者所忌，还京后贬为分司东都。次年春，任左拾遗、翰林学士的白居易上疏论元稹不当贬，未被采纳。白居易写这首五言长篇讽喻诗，为元稹鸣不平。
诗词代书诗一百韵寄微之
白居易
忆在贞元岁，初登典校司。
身名同日授，心事一言知。
肺腑都无隔，形骸两不羁。
疏狂属年少，闲散为官卑。
分定金兰契，言通药石规。
交贤方汲汲，友直每偲偲。
有月多同赏，无杯不共持。
秋风拂琴匣，夜雪卷书帷。
高上慈恩塔，幽寻皇子陂。
唐昌玉蕊会，崇敬牡丹期。
笑劝迂辛酒，闲吟短李诗。
儒风爱敦质，佛理赏玄师。
度日曾无闷，通宵靡不为。
双声联律句，八面对宫棋。
往往游三省，腾腾出九逵。
寒销直城路，春到曲江池。
树暖枝条弱，山晴彩翠奇。
峰攒石绿点，柳宛麹尘丝。
岸草烟铺地，园花雪压枝。
早光红照耀，新溜碧逶迤。
幄幕侵堤布，盘筵占地施。
征伶皆绝艺，选伎悉名姬。
粉黛凝春态，金钿耀水嬉。
风流夸堕髻，时世斗啼眉。
密坐随欢促，华尊逐胜移。
香飘歌袂动，翠落舞钗遗。
筹插红螺碗，觥飞白玉卮。
打嫌调笑易，饮讶卷波迟。
残席喧哗散，归鞍酩酊骑。
酡颜乌帽侧，醉袖玉鞭垂。
紫陌传钟鼓，红尘塞路岐。
几时曾暂别，何处不相随。
荏苒星霜换，回环节候催。
两衙多请告，三考欲成资。
运启千年圣，天成万物宜。
皆当少壮日，同惜盛明时。
光景嗟虚掷，云霄窃暗窥。
攻文朝矻矻，讲学夜孜孜。
策目穿如札，锋毫锐若锥。
繁张获鸟网，坚守钓鱼坻。
并受夔龙荐，齐陈晁董词。
万言经济略，三策太平基。
中第争无敌，专场战不疲。
辅车排胜阵，掎角搴降旗。
双阙纷容卫，千僚俨等衰。
恩随紫泥降，名向白麻披。
既在高科选，还从好爵縻。
东垣君谏诤，西邑我驱驰。
再喜登乌府，多惭侍赤墀。
官班分内外，游处遂参差。
每列鹓鸾序，偏瞻獬豸姿。
简威霜凛冽，衣彩绣葳蕤。
正色摧强御，刚肠嫉喔咿。
常憎持禄位，不拟保妻儿。
养勇期除恶，输忠在灭私。
下鞲惊燕雀，当道慑狐狸。
南国人无怨，东台吏不欺。
理冤多定国，切谏甚辛毗。
造次行于是，平生志在兹。
道将心共直，言与行兼危。
水暗波翻覆，山藏路险巇。
未为明主识，已被幸臣疑。
木秀遭风折，兰芳遇霰萎。
千钧势易压，一柱力难支。
腾口因成痏，吹毛遂得疵。
忧来吟贝锦，谪去咏江蓠。
邂逅尘中遇，殷勤马上辞。
贾生离魏阙，王粲向荆夷。
水过清源寺，山经绮季祠。
心摇汉皋佩，泪堕岘亭碑。
驿路缘云际，城楼枕水湄。
思乡多绕泽，望阙独登陴。
林晚青萧索，江平绿渺弥。
野秋鸣蟋蟀，沙冷聚鸬鹚。
官舍黄茅屋，人家苦竹篱。
白醪充夜酌，红粟备晨炊。
寡鹤摧风翮，鳏鱼失水鬐。
暗雏啼渴旦，凉叶坠相思。
一点寒灯灭，三声晓角吹。
蓝衫经雨故，骢马卧霜羸。
念涸谁濡沫，嫌醒自歠醨。
耳垂无伯乐，舌在有张仪。
负气冲星剑，倾心向日葵。
金言自销铄，玉性肯磷缁。
伸屈须看蠖，穷通莫问龟。
定知身是患，应用道为医。
想子今如彼，嗟予独在斯。
无憀当岁杪，有梦到天涯。
坐阻连襟带，行乖接履綦。
润销衣上雾，香散室中芝。
念远缘迁贬，惊时为别离。
素书三往复，明月七盈亏。
旧里非难到，馀欢不可追。
树依兴善老，草傍静安衰。
前事思如昨，中怀写向谁。
北村寻古柏，南宅访辛夷。
此日空搔首，何人共解颐。
病多知夜永，年长觉秋悲。
不饮长如醉，加餐亦似饥。
狂吟一千字，因使寄微之。
作品赏析
注解代书诗一百韵寄微之
忆在贞元岁，初登典校司。
身名同日授，心事一言知。
[贞元中，与微之同登科第，俱授秘书省校书郎，始相识也。]
肺腑都无隔，形骸两不羁。
疏狂属年少，闲散为官卑。
分定金兰契，言通药石规。
交贤方汲汲，友直每偲偲。
有月多同赏，无杯不共持。
秋风拂琴匣，夜雪卷书帷。
高上慈恩塔，幽寻皇子陂。
唐昌玉蕊会，崇敬牡丹期。
[唐昌观玉蕊，崇敬寺牡丹，花时多与微之有期。]
笑劝迂辛酒，闲吟短李诗。
[辛大丘度，性迂嗜酒；李二十绅，形短能诗。故当时有迂辛短李之号。]
儒风爱敦质，佛理赏玄师。
[刘三十二敦质，雅有儒风；庾七玄师，谈佛理有可赏者。]
度日曾无闷，通宵靡不为。
双声联律句，八面对宫棋。
[双声联句，八面宫棋，皆当时事。]
往往游三省，腾腾出九逵。
寒销直城路，春到曲江池。
树暖枝条弱，山晴彩翠奇。
峰攒石绿点，柳宛麹尘丝。
岸草烟铺地，园花雪压枝。
早光红照耀，新溜碧逶迤。
幄幕侵堤布，盘筵占地施。
征伶皆绝艺，选伎悉名姬。
粉黛凝春态，金钿耀水嬉。
风流夸堕髻，时世斗啼眉。
[贞元末，城中复为堕马髻，啼眉妆也。]
密坐随欢促，华尊逐胜移。
香飘歌袂动，翠落舞钗遗。
筹插红螺碗，觥飞白玉卮。
打嫌调笑易，饮讶卷波迟。
[抛打曲有调笑令，饮酒曲有卷白波。]
残席喧哗散，归鞍酩酊骑。
酡颜乌帽侧，醉袖玉鞭垂。
紫陌传钟鼓，红尘塞路岐。
几时曾暂别，何处不相随。
荏苒星霜换，回环节候催。
两衙多请告，三考欲成资。
运启千年圣，天成万物宜。
皆当少壮日，同惜盛明时。
光景嗟虚掷，云霄窃暗窥。
攻文朝矻矻，讲学夜孜孜。
策目穿如札，锋毫锐若锥。
[时与微之结集策略之目，其数至百十。]
[时与微之各有纤锋细管笔，携以就试，相顾辄笑，目为毫锥。]
繁张获鸟网，坚守钓鱼坻。
[谓自冬至夏，频改试期，竟与微之坚持制试也。]
并受夔龙荐，齐陈晁董词。
万言经济略，三策太平基。
中第争无敌，专场战不疲。
辅车排胜阵，掎角搴降旗。
[并谓同铺席，共笔砚。]
双阙纷容卫，千僚俨等衰。
恩随紫泥降，名向白麻披。
既在高科选，还从好爵縻。
东垣君谏诤，西邑我驱驰。
[元和元年同登制科，微之拜拾遗，予授周至尉。]
再喜登乌府，多惭侍赤墀。
[四年，微之复拜监察，予为拾遗，学士也。]
官班分内外，游处遂参差。
每列鹓鸾序，偏瞻獬豸姿。
简威霜凛冽，衣彩绣葳蕤。
正色摧强御，刚肠嫉喔咿。
常憎持禄位，不拟保妻儿。
养勇期除恶，输忠在灭私。
下鞲惊燕雀，当道慑狐狸。
南国人无怨，东台吏不欺。
[微之使东川，奏冤八十余家，诏从而平之，因分司东都。]
理冤多定国，切谏甚辛毗。
造次行于是，平生志在兹。
道将心共直，言与行兼危。
水暗波翻覆，山藏路险巇。
未为明主识，已被幸臣疑。
木秀遭风折，兰芳遇霰萎。
千钧势易压，一柱力难支。
腾口因成痏，吹毛遂得疵。
忧来吟贝锦，谪去咏江蓠。
邂逅尘中遇，殷勤马上辞。
贾生离魏阙，王粲向荆夷。
水过清源寺，山经绮季祠。
心摇汉皋佩，泪堕岘亭碑。
[并途中所经历者也。]
驿路缘云际，城楼枕水湄。
思乡多绕泽，望阙独登陴。
林晚青萧索，江平绿渺弥。
野秋鸣蟋蟀，沙冷聚鸬鹚。
官舍黄茅屋，人家苦竹篱。
白醪充夜酌，红粟备晨炊。
寡鹤摧风翮，鳏鱼失水鬐。
暗雏啼渴旦，凉叶坠相思。
[此四句兼含微之鳏居之思。]
一点寒灯灭，三声晓角吹。
蓝衫经雨故，骢马卧霜羸。
念涸谁濡沫，嫌醒自歠醨。
耳垂无伯乐，舌在有张仪。
负气冲星剑，倾心向日葵。
金言自销铄，玉性肯磷缁。
伸屈须看蠖，穷通莫问龟。
定知身是患，应用道为医。
想子今如彼，嗟予独在斯。
无憀当岁杪，有梦到天涯。
坐阻连襟带，行乖接履綦。
润销衣上雾，香散室中芝。
念远缘迁贬，惊时为别离。
素书三往复，明月七盈亏。
[自与微之别经七月，三度得书。]
旧里非难到，馀欢不可追。
树依兴善老，草傍静安衰。
前事思如昨，中怀写向谁。
[微之宅在静安坊西，近兴善寺。]
北村寻古柏，南宅访辛夷。
此日空搔首，何人共解颐。
[开元观西北院，即隋时龙村佛堂，有古柏一株，至今存焉。微之宅中有辛夷两树，常与微之游息其下。]
病多知夜永，年长觉秋悲。
不饮长如醉，加餐亦似饥。
注释千钧①势易压，一柱力难搘②。
①钧：古代重量的单位，合三十斤。
②搘zhī ： 同“支”。支撑。
解释：这两句是说，千钧之势很容易把人压垮，一根木柱实在很难支撑强大的压力。以“千钧势”喻朝中显贵，以“一柱”喻元稹。含蓄指出权贵们以千钧压顶之势迫害元稹。白居易为元稹独木难支鸣不平，对友人的遭遇愤愤不平。
③木秀遭风折，兰芳遇霰④萎。
③木秀：喻才华出众。“木秀于林风必催之”。
④霰：在高空中的水蒸气遇到冷空气凝结后降落的白色不透明小冰粒，常呈球状或圆锥形，多在下雪前或下雪时出现。这两句是说，秀木优于、高于众木，易遭风折，兰芳遇霰打则枯萎。这是把元稹蒙冤遭贬，喻之为风折秀木，霰打兰芳，愤慨之意，溢于言表，语意明晰，比喻贴切。--引自李济洲编著之《全唐诗佳句赏析》[1]